फ्रिस्टाइल कायकमा मोहन च्याम्पियन
मोहन रानाले त्रिशूली नदीमा सम्पन्न आठौं हिमालयन फ्रिस्टाइल कायक च्याम्पियनसिपको फाइनल चरणमा पाँच प्रतिस्पर्धीलाई पन्छाउँदै उपाधि जितेका छन् ।
काठमाडौँ — मोहन रानाले त्रिशूली नदीमा सम्पन्न आठौं हिमालयन फ्रिस्टाइल कायक च्याम्पियनसिपको फाइनल चरणमा पाँच प्रतिस्पर्धीलाई पन्छाउँदै उपाधि जितेका छन् ।नेपाल कायक क्लबद्वारा आयोजित दुई दिने प्रतियोगितामा मोहनले त्रिशूलीको तीव्र गतिमा ४५ सेकेन्डमा उत्कृष्ट प्रदर्शन गर्दै २ सय ५० अंक जोडेर सफलता हात पारेका हुन् । विनोद गुरुङ २ सय ३५ अंक बटुल्दै दोस्रो स्थानमा रहे । रोहित श्रेष्ठले १ सय ५० अंक बनाएर तेस्रो स्थानमा प्रतियोगिता टुंग्याए । मोहनले १५ हजार, विनोदले १२ हजार ५ सय र रोहितले १० हजार रुपैयाँ प्राप्त गरे ।प्रतियोगितामा २६ जना खेलाडी सहभागी थिए । दोस्रो चरणमा १८ जना छनोट भएका थिए । तेस्रो चरणमा १० खेलाडीको प्रतिस्पर्धा गरेपछि उत्कृष्ट ६ खेलाडीले फाइनल चरणमा स्थान बनाएका थिए । अनिल गुरुङ (१ सय २ अंक) चौथो, रमेश गुरुङ (६० अंक) पाँचौं र मनोज सुनार (४० अंक) छैटौंमा रहे ।स्थानीय बालबालिका र युवामा लोकप्रिय ट्युव रेसलाई पनि पहिलोपल्ट समावेश गरिएको थियो । दुई हातका चप्पलले पानी कटाउँदै फिनिसिङ प्वाइन्टमा पुग्नुपर्ने ट्युव रेसमा शक्तिकुमार गुरुङ पहिलो भए । कायक च्याम्पियन मोहन दोस्रो स्थानमा रहे भने प्रमोद गुरुङले तेस्रो स्थान हासिल गरे । ट्युव रेसमा स्थानीय १६ जनाले प्रतिस्पर्धा गरेका थिए ।कायक क्लबका अध्यक्ष अनुप गुरुङले भने, ‘कायक र र्‍याफ्टिङका स्थानीय खेलाडीहरू सबै ट्युवमा अभ्यस्त भएपछि आएका हुन् । अर्थात्, उनीहरूको करिअर ट्युवबाटै सुरु भएको हो । त्यसैले पृथक् भए पनि स्थानीयमा लोकप्रिय ट्युव रेसलाई प्रतियोगिताको रुपमा आयोजना गरिएको हो । हामी यसलाई निरन्तरता दिने छौं ।’ ह्वाइट वाटर स्पोर्ट्सका चर्चित् खेलाडी गुरुङ आइसल्यान्डको भाइकिङ र्‍याफ्टिङसँग पनि आबद्ध छन् ।